Vec C-470/08

Kornelis van Dijk

proti

Gemeente Kampen

(návrh na začatie prejudiciálneho konania podaný Gerechtshof te Arnhem)

„Spoločná poľnohospodárska politika — Integrovaný systém spravovania a kontroly určitých schém poskytovania pomoci — Nariadenie (ES) č. 1782/2003 — Režim jednotnej platby — Prevod platobných nárokov — Skončenie nájomnej zmluvy — Povinnosti nájomcu a prenajímateľa“

Rozsudok Súdneho dvora (piata komora) z 21. januára 2010 I ‐ 606

Abstrakt rozsudku

Poľnohospodárstvo – Spoločná poľnohospodárska politika – Integrovaný systém spravovania a kontroly určitých schém poskytovania pomoci – Režim jednotnej platby

[Nariadenie Rady č. 1782/2003, článok 1 druhá zarážka, článok 2 písm. a) a c), článok 33 ods. 1 písm. a), článok 36 ods. 1, článok 43 ods. 1 a článok 46; nariadenie Komisie č. 795/2004]

Nijaké ustanovenie nariadení č. 1782/2003, ktorým sa stanovujú spoločné pravidlá režimov priamej podpory v rámci Spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov, a č. 795/2004, ktorým sa ustanovujú predpisy na vykonávanie schémy jednotných platieb ustanovenej v nariadení č. 1782/2003, nestanovuje, že nájomca je povinný po skončení nájmu vrátiť prenajímateľovi pôdu, ktorá je predmetom nájmu, vrátane s ňou spojených alebo s ňou súvisiacich platobných nárokov.

Naopak, z cieľov aj zo štruktúry nariadenia č. 1782/2003 vyplýva, že ak nie je ustanovené inak, platobné nároky zostávajú po skončení nájmu nájomcovi.

Podľa článku 1 druhej zarážky nariadenia č. 1782/2003 totiž režim jednotnej platby predstavuje podporu príjmov poľnohospodárov, ktorá má za cieľ zaistiť poľnohospodárskemu obyvateľstvu primeranú životnú úroveň. Podľa článku 43 ods. 1 uvedeného nariadenia platobné nároky priznané poľnohospodárovi na základe režimu jednotnej platby závisia od počtu hektárov, ktorými disponoval počas referenčného obdobia, ako aj od platieb, ktoré mu na základe režimov podpory stanovených v prílohe tohto nariadenia boli priznané. V tomto kontexte článok 36 ods. 1 nariadenia č. 1782/2003 stanovuje, že podpora poskytnutá podľa režimu jednotnej platby sa vyplatí za platobné nároky sprevádzané rovnakým počtom hektárov, na ktoré možno poskytnúť podporu. Naopak z uvedeného článku 36 ods. 1 nijako nevyplýva, že platobné nároky sa viažu na určité pozemky, osobitne na tie, ktorými disponuje poľnohospodár počas referenčného obdobia.

Článok 46 nariadenia č. 1782/2003, ktorý upravuje možnosť previesť platobné nároky v súlade s cieľom uvedeným v odôvodnení č. 30 tohto nariadenia vo svojom odseku 2 najmä stanovuje, že v prípade nájmu alebo akejkoľvek podobnej transakcie sa prevod platobných nárokov povoľuje iba pod podmienkou, že je previazaný s prevodom rovnakého počtu hektárov, na ktoré možno poskytnúť podporu. Toto ustanovenie má za cieľ zabrániť v súlade s cieľom uvedeným v uvedenom odôvodnení č. 30 špekulatívnym prevodom, ktoré by viedli ku kumulácii platobných nárokov, ktoré nezodpovedajú poľnohospodárskej skutočnosti. Okrem toho podľa ustanovení článku 33 ods. 1 písm. a) nariadenia č. 1782/2003 v spojení s ustanoveniami článku 2 písm. a) a c) tohto nariadenia je režim jednotnej platby určený pre poľnohospodárov, to znamená pre osoby, ktoré vykonávajú poľnohospodársku činnosť spočívajúcu v produkcii, chove alebo pestovaní poľnohospodárskych produktov alebo udržovaní pôdy v dobrom poľnohospodárskom a ekologickom stave. Prenajímateľ pôdy nie je teda nevyhnutne poľnohospodárom v zmysle článku 2 písm. a) uvedeného nariadenia. Za týchto podmienok keby normotvorca Spoločenstva mal v úmysle, aby sa platobné nároky vrátili za všetkých okolností prenajímateľovi po skončení nájmu, prijal by ustanovenie v tomto zmysle.

Právo Spoločenstva následne neukladá nájomcovi povinnosť po skončení nájmu vrátiť prenajímateľovi prenajatú pôdu, vrátane s ňou spojených alebo s ňou súvisiacich platobných nárokov, ani zaplatiť mu náhradu.

(pozri body 25 — 28, 30, 32, 34 — 38, 43 a výrok)